Een dood, vier voertuie teruggekry op Mosambiek-grens(Foto: SAPD) Soldate van die Suid-Afrikaanse Nasionale Weermag het Dinsdag ŉ man doodgeskiet nadat hulle tydens ŉ roetinepatrollie op vier gesteelde voertuie afgekom het naby die grens tussen Mosambiek en Suid-Afrika. Brig. Selvy Mohlala, polisiewoordvoerder, het gesê die soldate het omstreeks 03:00 die konvooi voertuie gewaar wat na Mosambiek op pad was. ŉ Skietgeveg het uitgebreek nadat die soldate die bestuurders van die voertuie wou voorkeer. (Foto: SAPD) ŉ Insittende van een van die voertuie is doodgeskiet terwyl ŉ onbekende aantal verdagtes van die toneel gevlug het. Daar is op drie Toyota-bakkies en ŉ Toyota Fortuner beslag gelê. Die voertuie is in Gauteng en Mpumalanga as gesteel aangemeld. Mohlala het gesê die polisie het ŉ geregtelike doodsondersoek begin en dat die oorledene nog nie geïdentifiseer is nie. ŉ Soektog is na die verdagtes wat gevlug het van stapel gestuur.